A Bizottság határozata
(2000. március 7.)
az Előcsatlakozási Strukturális Politikák Eszköze keretében nyújtott közösségi támogatás teljes összege kedvezményezett országok közötti indikatív felosztásának meghatározásáról
(az értesítés a C(2000) 552. számú dokumentummal történt)
(2000/229/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Előcsatlakozási Strukturális Politikák Eszközének (a továbbiakban: ISPA) létrehozásáról szóló, 1999. június 21-i 1267/1999/EK tanácsi rendeletre [1], és különösen annak 4. cikke első albekezdésére,
mivel:
(1) Az 1267/1999/EK rendelet 1. cikke (1) bekezdésének második albekezdése felsorolja azon országokat, amelyek jogosultak az ISPA keretéből történő támogatásra.
(2) Az 1967/1999/EK rendelet 4. cikkének első albekezdése meghatározza, hogy az ISPA keretében nyújtott közösségi támogatás teljes összegének a kedvezményezett országok közötti indikatív felosztását a Bizottság a népesség, a vásárlóerő-paritásban kifejezett egy főre eső bruttó hazai termék (GDP), valamint az ország területe alapján végzi el. E felosztás ugyanazon cikk második albekezdésének megfelelően módosítható.
(3) Az 1267/1999/EK rendelet 15. cikke úgy rendelkezik, hogy az Európai Unióhoz való csatlakozáskor az illető ország elveszti az ISPA keretéből történő támogatás iránti jogosultságát, és az így felszabadult összeg újrafelosztásra kerül a többi kedvezményezett ország között.
(4) Az e határozatban előírt intézkedés összhangban van az Előcsatlakozási Strukturális Politikák Eszköze Irányítóbizottságának véleményével,
ELFOGADTA EZT A HATÁROZATOT:
1. cikk
Az ISPA keretében nyújtott közösségi támogatás teljes összege kedvezményezett országok közötti indikatív felosztásának meghatározását e határozat melléklete tartalmazza.
Az indikatív felosztást ki kell igazítani, amennyiben egy kedvezményezett ország az Európai Unióhoz való csatlakozással elveszíti az ISPA keretéből történő támogatás iránti jogosultságát.
2. cikk
Ennek a határozatnak a tagállamok a címzettjei.
Kelt Brüsszelben, 2000. március 7-én.